
Brev fra mor. Nå går det løs igjen. Nå vil hun skilles. Nå holder hun
ikke ut lenger.

Hele brevet er stripet på tvers, skravert av understrekninger som en
annen radering.

Brev fra Tuppa. Mor spekulerer på å henge sig også. Faderen vandrer tur
om natta. Gode greier. Folk sier vettet kommer med årene. Det ser ikke
videre ut til det.

Går på kino.

*

Det hendte mig sgu noget på Boulevard.

På lerrettet lo Mary; men ved siden av mig satt en ung dame og gråt.

Ikke for det hun trodde nogen så det. Hun var uten følge, hun satt rett
op og ner og lot som ikke no, men tårene rant en for en nerover på
henne mens det gikk for sig som lystigst på filmen.Hun hadde smart
profil og ukulørte lepper; lyst hår; fin shingel; for hun tok av sig
hatten.

Under overleppen synte tennene sig såvidt det var — stod ikke frem
heller, men blev ikke vekk. Jeg så det da hun så på mig; da prøvde hun
å lukke munnen.

Har aldri sett så kjeie øier. Brønn av bedrøvelse. Det blev verre med
mig også. Hun kunde være på alder med Tuppa, sirkus atten.

Siden så hun ikke på mig.

Jeg hadde ikke lyst å kysse henne; men jeg tenkte på de andre gutta; om
de hadde kysset henne; åssen de hadde kysset henne. Jeg blev i elendig
humør.

Da det var slutt og vi skulde gå ut, hadde hun mistet den ene hansken
sin. Jeg hjalp henne å lete. Jeg fant hansken hennes. Tusen takk, sa
hun og smilte. Nydelig smil, gutt! Men øiene var like sørgelige.

Jeg kunde sagt: Mitt navn er student P. Mitt navn er Kåre P.

Men hun var for snar. Hun pilte opover gaten.

Hun hadde jobb, hun også; hvad det var.

*Kjære Tuppa!

Kan ikke komme nå midt i semestret. Mangler mynt også. Du får ta det
med ro, de gir sig vel når de får rast ifra sig.

Gå søndagstur med gammeln, få ham til å prate politikk. Ikke si ham
imot, det kan jo være det samme for dig om det kommer en norsk
Mussolini, du er Tuppa lel.

Kjøp drops til mor, er du tompung så ta på kritt hos Tanbæren, si
studenten skal betale når han kommer hjem til påske.

Du vil du være så snild og skrive til Astri T. og spørre hvad hun heter
den damen, hun gikk med på Drammensveien iforgårs, hun med den blå
dressen og gule skor og gul shingel.

Du kan si hun for resten kan presangtere mig for pigen næste gang. Bare
ikke bry dig, Tuppa, jeg er ikke det du tror. Det er av andre årsaker.

Syng den bakvendte visa du Tuppa, det pleier hjelpe. Husker du i gamle
dager når vi hørte dem dure på som verst inne på kontoret og vi sang
for ikke å høre?Og laksen op i furutopp han åt små blar av grener, og
ekorn nere på havsens bunn, skulde bryte store stener. Din bror Kåre.

*

Vi er blitt kjent, og hun heter Liv. Det heter naturligvis de fleste,
men på henne passer det forbannet.

I går gikk vi tur i Nordmarka uten Astri, og jeg fikk greie på det.

Hun er simplemang flyttet hjemmeifra og har tatt sig post. Foreldrene
er skilt, og faren vil gifte sig igjen, og hun holdt med moren. Men nå
har moren også fått sig en venn, og dermed rømte Liv og bor hos Astri
mens hun leter efter hybel. Hun står i verre, for de er på henne som
klegger begge to, og faren vil hun skal flytte til ham i
privathotellet, og moren vil ha henne hjem til sig og søsknene.

Ja det var det jeg tenkte da vi satt ved siden av hverandre på kinoen
at det var noe vi hadde isammen.

Vi lå oppe under en gran i sola og snakket, og jeg holdt med henne. Vil
ikke moren gisig og la fyren ryke og reise, så har hun ikke annet å
gjøre enn bo for sig sjel. Hun er atten år, det skulde bare mangle.

Livs jobb er sgu verre enn Tuppas og min, det var som jeg tenkte. Våre
gamle er ikke liderlige, de nøier sig med å hate hverandre, og
sommetider gjør de ikke det engang.

Mor skulde prøve å ta sig en elsker! Jeg må le.

Forøvrig vilde jeg skyte ham ner som en hund om så var.

*

Idag var det finfint på Karl Johan.

Tore og jeg gikk og drev foran uret. Professoren hadde holdt et hus for
den dårlige luftens skyld, som vanlig. Vi måtte vente på gangen i ti
minutter mens han herjet med utlufting på auditoriet. Han skulde
forelese ute på trappa, han, så fikk han vind nok i lungene, og vi
kunde sitte og se på damebena imens.

Men når han kommer i sving er han knakende god, det skal jeg medgi. Vi
formelig lærer noget. Ialfall Tore.

Best som vi drev kom Liv.Hun hadde ny hatt, stråhatt altså; nye blå
øier, pokker så glae.

Hun vilde gå forbi, men jeg prajet henne og presangterte ham for henne,
og hun blev gåendes imellem oss frem og tilbake noen ganger.

Hun generte sig for Tore, det var de svarte øiene hans og den forbannet
intelligente røsten antar jeg.

Men hun er veldig søt når hun tier også, tennene under den korte
overleppen ser så spørrende og interesserte ut. Og alt vi sa sank ner i
det blå blikket og blev liggendes på bunnen og lyse.

Du ser så gla ut, sa jeg. Jeg har fått mig hybel så, sa hun. Jeg skal
dele med en annen dame, det blir ikke mer enn tredve kroner måneden.

Vi gratulerte henne.

Tore likte henne meget godt. Og han er voldsomt kresen på kvinner.

*

Jeg har gjort en dumhet, fan også. Mot bedre vidende, i edru tilstand.

Jeg skulde komme og hente henne. Vi skulde danse på Bristol klokken
fem.Hun deler værelse med en eldre kontordame, Sigrid Undset-type,
årgang I. Damen var på vei ut da jeg blev lukket inn. Ingen rynker, røe
lepper, påskebrun hud. Værs’go, sa hun, Liv er nettop ferdig. Jeg hører
dere skal på Bristol. Jeg skal på Katta. Osv. Osv.

Hun sperret inngangen mens hun kalkulerte mig.

Kjære la mig ikke opholde Dem, herr student, sa hun da hun var ferdig.
Glem ikke nøklen, sa hun til Liv, slå ikke på lyset, så er De elskelig,
hvis De kommer så sent at jeg er hensovet. Mor’n.

Hvorfor kaller hun dig Liv? spurte jeg.

Vi er jo også blitt dus, svarte Liv.

Jeg blev uoplagt. Men Liv lo.

Slikt gammalt spøkelse da, og så kåt, sa hun, hun hadde gjerne gått med
dig, hadde du bedt henne.

Jeg ligger på hylle vil du se, sa hun og slo ner en hvitmalt reol.

I en kasse smal som en kiste fikk jeg et gløtt av blått teppe og puter.
Dermed stod hyllen på veggen igjen.

Rått lurt, sa Liv.Men allesteds hang det billeder av Douglas Fairbanks
og Schancke og mer ukjente mannspersoner i trikot. Og det luktet
parfyme over en lav sko. Bak et skjermbrett var donnaens hvilested.

Hva skal hun ha losjerende efter, spurte jeg. Er hun trengende?

Hun har gjeld, sa Liv, og den skal jeg betale. For resten er det det
samme hvor jeg er. —

Vi snakket ikke større på veien til Bristol. —

I gangen ner til damegarderoben ventet jeg på henne.

Her blev det bedre med mig, for jeg har alltid likt slike ventestunder.
Selv om det er den likegyldigste pike. Jeg har ren skjorte på og er i
det hele polert. Og noget kan alltid komme til å hende, ialfall ved de
andre bordene.

Dessuten er det spennende om damen danser godt.

Hun kom springende op trappen.

Hun hadde en svart silkekjole uten ermer. Jeg hadde så smått tenkt hun
var lysklædd. Men det var all right.Vi danset da vi hadde bestilt
kakene og teen.

Jeg kjente ingen av de andre på gulvet uten en farmasøit hjemmefra. Han
hadde med sig en type fra gaten. Han lot som han ikke så mig.

Liv var litt for lett med det samme, også litt liten. Men det første
rettet sig.

Vi sa ikke et ord. Det er bare fjols som prater, når de danser.

Ansiktet hennes var alvorlig; pupillene blev så digre. Rett som det var
så hun op på mig og nikket. Vi kunde danse isammen, ja det ved gud.

Vi var litt flate da vi satte oss ved bordet vårt. Det har hendt mig
før når jeg har danset lenge. Jeg har mest lyst til å plystre for
damen.

Liv skjenket te i koppen min og sa, en av de beste vennene hennes heter
Kåre, han også. Han er tilsjøs. Han skal bli sjøofficer.

Han kan naturligvis drukne eller ødelegge sig i fremmede havner mens
skibet går videre. Men jeg har alltid syns uniform og gullknapper
virker latterlig. Hun var av en annen mening, og vi kjeglet en stund.Så
danset vi igjen.

Da blir hun med ett død i armen min, står rett op og ner og flytter sig
ikke. Men straks efter klemmer hun hardt til om hånden min og drar mig
med sig.

Kom, hvisker hun, fort dig!

Ikke før var vi utenfor dansegulvet så stimte hun vekk, for ut mellem
bordene, ut gjennem den nærmeste glassdøren.

Jeg vilde fly efter henne, men kellneren hektet mig. Jeg betalte og
gikk.

Hun hadde alt kåpen på sig. Er du blitt gærn, spurte jeg. Hun svarte
ikke, hun var som et sloknet lys.

Da jeg hadde fått på mig frakken og vi var kommet oss ut på gaten,
stakk hun i å gråte.

Vi gikk op i Slotsparken, og hun fortalte mor hennes og den andre
mannen hadde danset forbi oss.

Hun så mig, men hun lot som hun ikke så mig, sa hun. Gid jeg var død.

Siden gav hun mig morens signalemang, men jeg hadde ikke sett hverken
øredobbene eller kuttingen.Så var det vi kom tilbake til portrummet
hennes. Jeg hadde nitten kroner i lomma og kunde bedt henne på supé,
men det var slutt med plystringen. Liv hadde snakket sig opigjen om
altsammen og var kjei og sint og skalv på ordene.

Vi stod inne i porten, det var halvmørkt, og jeg så bare det hvite
ansiktet hennes og kysset henne på det.

Da gav hun mig en fik. Leppene mine kjente såvidt noe kaldt og salt, så
smalt det.

Jeg trodde, De var en real gutt, sa hun og fór op igjennem trappen.

Så nå er vi dis igjen.

*

Hvorfor fan kysset jeg henne?

Hun er ikke en pike én kysser efter første te. Det var vel matmatikk!

Gammal vane. Får jeg en kyss før jeg går? Gi mig en kyss da. I andre
portrum, i andre trappopganger, andre piker — imorra er det glemt!
Ildstøt — bedre enn ikkeno. Og en skal ikke skuffe damen.

Men det var ikke det dennegangen.Jeg måtte gjøre noe for henne.

Jeg måtte kysse henne før hun gikk op i hyllen sin for å gråte mer.

*

Kjære Kåre!

Det har vært grusomt vemmelig, men nå er de utmast begge to og er
begynt å snakke sammen ved middagsbordet. De kjegler om skolen og
maten, men alt er bedre enn den grusomme tausheten. Kan du tenke dig
noe så felt som når mor ikke sier ett ord? Jeg kan se utenpå henne
åssen det bubler i henne, og etterpå, når far har gått inn på kontoret,
får jeg selvfølgelig hele samlingen. Og ongene sitter akkurat som
spurven i uvær og tør ikke kny. Uffa mig.

Men det kan godt hende vi burde la dem skille sig, for jeg har ligget
og tenkt på det, og vi får snakke om det når vi treffes. For det er
virkelig verre for hver gang skal jeg si dig. Jeg kan ikke begripe at
mor ikke kan lese avisen, når hun vet far vil eksaminere om nyhetene.
Og hun er vel ikke dommere nen hun forstår trykk. Og hun kunde
velspandere å skrape av tallerkenen og ta med sig resten av sausen når
hun vet det er en livssak for far. Og jeg kan ikke begripe far ikke kan
la henne få synge og spille i fred for om hun synger litt falsk, for
det er da bare såvidt han kan høre pianoet inne på kontoret. Og når det
er livet for henne. Og for om han skjønner sig på Beethoven og Brahms,
så kan vel mors sanger få lov å eksistere.

Men nå er jeg begynt å hjelpe til i kjøkkenet, for hun og den nye piken
er like umulige. Og naturligvis begynner Laffen og Lillegutt å bry sig
når det er noe med maten og ta efter far.

Men nu syns jeg, jeg virkelig fortjener litt morro, Kåre, for heroppe
er det dødt for allting og fins ikke en gutt siden Per og
Tandbergguttene reiste, og nu skal du høre at jeg har hatt brev fra
Astri som ber mig på dansemorro næste lørdag, og far har gitt mig lov
hvis jeg kommer hjem til syskolen mandag. Og nu skriver jeg dette for å
spørre dig om jeg kan få ligge på hybelen hos dig, for jeg holder ikke
ut å bo hos moster Ina som bare skjeller ut mor for hun har kastet sig
bort tilfar. Jeg kan ligge på sofaen, for jeg prøvde den sist og den er
ikke verst kort.

Si ikke nei da Kåre, for jeg har sån skrekkelig lyst, og det er ingen
annen utvei. Men du må kjøpe et par gule strømper til mig nummer 9, det
er noen som ser ut som silke hos Robsahm til 2.50.

Send mig et brevkort straks. Du aner ikke hvor vemmelig det er å være
mig.

Med kjærlig hilsen fra
din søster Tuppa.

*

Jeg er en holdningsløs person og en krake og forakter mig selv dypt. Og
nu, Tuppa er reist hjem igjen angrer jeg forbannet. Men allting la sig
om mig, og jeg hadde dessuten snue som kulminerte den lørdagen.

Om fredagen fikk jeg vite, Liv hadde fått sig ny post.

Jeg hadde ikke sett henne efter affæren i porten, og det var klart, hun
undgikk mig, for hun gikk ikke mer de gatene hun pleier, og på musikken
var hun ikke å se.

Men fredag eftermiddag møtte jegværelsedamen hennes, som for resten
heter frøken Svensen, og hun bremset og stoppet op og fortalte, nu
hadde Liv fått fin jobb på et kontor i Kirkegaten hos bekjent av henne,
frøken Svensen. Et agentfirma. For det var ikke no for en pike som Liv
å sitte og brodere i et bakværelse for to gamle hurper.

Men til mig hadde ikke Liv sagt annet enn hun arbeidet i en pen
forretning for damer.

Frøken Svensen sa agenten hadde tatt Liv blandt 35 ansøkere. Da han
fikk se henne.

Jeg var i elendig humør.

Dagen efter kom Tuppa.

Og det er to ting med Tuppa som irriterer mig. Hun sjauer slik i
snakken. Og hun er alltid rød på nesen.

Begge deler kunde hun rette på med godvilje og pudder. Men hun er stri
akkurat som faderen. Hun utstår ikke å hviske. Og hun utstår ikke
pudder. Dessuten har jeg forsyne mig aldrig sett så tjukke ankler som
Tuppas. Jeg foreslo å bytte de gule strømpene med svarte. Men ingen
piker med selvaktelse bruker svarte strømper, og det kunde jeg ikke si
imot. Dessuten er hun for breiover baken til trang kjole. Dessuten har
hun topp i nakken; og langt hår virker kort sagt provinsielt.

Vi tok trikken ut til Astri, og Tuppa forlystet forsamlingen med å rope
til mig om våre private anliggender.

Liv var den første jeg så. Hun var svinaktig smart i lyserødt.

Jeg gidder ikke tenke mer på det ballet. Jeg tilbragte halve tiden med
å snyte mig ute på gangen også.

Hun danset med Hanen hele kvelden. To ganger med Tore. En one-step med
mig.

Vi er fremdeles dis.

Hun er begynt med lebestift.

Jeg måtte danse temmelig vedholdende med Tuppa. Og jeg så hun blev pigg
da jeg sa til henne jeg tok i mig det med pudderet siden hun var den
eneste av hele hurven som hadde et ansikt fra naturens hånd.

Men det var en judas-bemerkning.

Hele kvelden hadde jeg henne som bly på samvittigheten. Tore rørte på
henne. Han er kamerat. Hanen og Sniken så ikke til den kanten. Men
kunde hun ikke dradd til sigbena når hun satt? Hun sprikte med dem som
skulde de være førsterangs. En liten fyr fra Treider svinget op med
henne ut på natten. Han rakk henne til skulderen. Jeg så Liv lo.

Og jeg min fordømte snobb ønsket henne dit pepperen gror. Hun kan være
bra nok på ... berg, tenkte jeg. Her har hun ikke no å tøise omkring
efter.

Jeg gikk og drev i Pilestredet til hun hadde lagt sig.

Da jeg kom op på hybelen lå hun med knærne opunder haka på den vesle
sofaen her.

Jeg ligger så deilig, sa hun, jeg ligger og tenker på ingen var så
knakende kjekk som du, Kåre, det syntes Astri også.

Hun takket mig for jeg hadde danset så mye med henne. Hun hadde morret
sig storartet.

Jeg fikk pinedø ikke sove på aldri så lenge.

Jeg kjøpte Allers og en plate sjokolade til henne på stasjonen søndag.

Fattigmannstrøst.

*Idag ventet jeg på Liv i Kirkegaten.

Det rakk og det drog ut. Endelig kom hun. Jeg stod på det andre
fortauget. Hun så ikke mig — hun pilte opover mot Karl Johan.

Da jeg kom op på siden av henne så jeg det røkket i henne. Men straks
stakk hun de små hvite tennene lenger frem og sa temmelig kontant:

Kjære er det Dem?

Hun hadde trabelt, hun skulde pokkerivold og kjøpe sig en rose av
silke, hun skulde ha den på skulderen, det er mote nå. Hun skulde ut og
danse ikveld.

Det var vel tillatt å spørre med hvem?

Det var ikke med Hanen. Det var med chefen. Han danser storartet til å
være så gammel, sa hun.

Det var vel tillatt å spørre hvor gammel han var?

Otte og tyve minst. De skulde på Speilen. —

I dette øieblikk danser hun i Speilsalen.

Jeg vedder agenten gir champagne så gammal han er.

*Lag her på hybelen igårkveld.

Hanen hadde med sig whisky og likør. Det er greit han er høiremann med
apoteker til far.

Sigurd er blitt osendes målmann.

Sniken skal ta standpunkt når han er ferdig med lika.

Tore er kommunist. Og at de har skaffet oss goe greier med restaurangen
på Uranienborg etc. — vedtatt. Men aldri går jeg med på å dikte
proletarisk om jeg blir nødt til å bli dikter. Og dessforuten er jeg
pokka til å komme mig til en sorenskriver, skal jeg bli kvitt
studiegjelden, og de tar ikke slike. Så det ene med det andre — jeg
gjør som Sniken, jeg utsetter.

Vi hadde gørgøi som Astri sier. Sigurd leste op Aukrust.

Du sjel av eld på Norigs harde nakne fjell kven er du lel? So feng meg
då! Og lat meg eld av din eld få og brenn og bruk meg heil og all og
hav meg i ditt vald.

Og han brann, gutt, så den rø luggen hans knistret.Men jeg sier som
Hanen — skal vi hives på søppelhaugen for om vi er født i Storgata på
... berg?

Tore prekte revolusjon så han knuste pæra i lampen.

Siden greide vi oss med vinduslyset, og Sniken sa, sjelen sitter i
halsen på oss. Han vilde påta sig å gjøre Sigurd sjelløs på mindre enn
en halvtime, enten sjelen hans var norsk eller dansk; det er bare å
snitte vekk en kjertel, det.

Fy til rakkern å være medisiner.

Jeg pussa mig og blev temmelig svane, jeg sang muligens den bakvendte
visa og „Drick ur ditt glass se døden på dig venter“. Jeg syns, jeg
hørte det.

Men gutta er gutta, og det var en festlig natt.

*

Reiste hjem på stappa påsketog.

Spilte kort med Hanen et co. og fikk vite Liv er hos tante på Moss.

Gutta vilde ha mig med videre, og Hanen tilbydde mig langsiktig lån og
halv seng; men Tuppa og ongene hadde tatt opstillingpå stasjonen, og
jeg hadde selvfølgelig intet valg.

Oluf og Lillegutt bemektiget sig ryggsekken som vanlig. Tuppa,
tvillingene og jeg formerte baktropp.

Mitt forslag om å ankomme i divisjoner totalt nedstemt.

I entréen mor med Skrapkaka, som hadde fått shingel og vorter. Mor
rødneset, men Tuppa hadde orientert mig på engelsk under marsjen. En
ubetalt regning fra Tanbæren in culpa est — dennegangen.

Tilkalt av stammens hyl og moderens høirøstede kyss viste faderen sig
omsider. Mannen med jernmasken. Men han presterte et nytt rynkesett
omkring øinene, hvilket er utlagt: jeg smiler.

Middagsbordet over forventning. Påskekjøttkakene var slaktet. En halv
øl til studenten. Samtale i det høiere plan med overlæreren og om
teater med mor, avbrutt av nesvise bemerkninger fra Skrapkaka, som
trenger en omgang. Laffen forhørte sig om Sonja Henie, som han efter
Tuppas sigende bærer nærmest hjertet som eneste papir i
lommeboka.Faderen sløifet middagsluren. Inne på det såkalte kontor blev
jeg eksaminert om riksrettens nærmere detaljer og finansministerens
siste disposisjoner. Berge skulde vært frikjent i 23 og dømt til
fengsel for 24. Kronen skulde vært stabilisert i 26. Våbenfabrikken bør
omlegges til fabrikasjon av landbruksmaskiner. Kommunistenes ledere
stilles for standrett og skytes.

Jeg beholdt meningene mine for mig selv. De er en del usolide også. Og
han spør aldri efter dem. Røsten hans er adskillig sprukken, og jeg
mistenker ham for å skrike verre enn før i 3dje gym.

Jeg så, sengklærne hans lå på sofaen. —

Kaffestund med mor og Tuppa. Men ingen krigsbulletin. Mutteren vilde
høre de nye visene, og jeg sang Per Qvist og Botten sotto voce for ikke
å skandalisere ham på kontoret. Da ligner mor en jentunge i gluggene,
så stor og fet hun er; og vrir hendene for hun ikke har mynt til fler
noter.

Om kvelden bridge med den gamle, Laffen og Lillegutt. Men han skjente
ikke verst. Og det blev natt den første dag i hjemmet, jeghadde badet
og fikk appelsin på sengen og leste tre av Tuppas julelitterære, mens
jeg tenkte på klimaet på Moss.

Men dermed er også det beste sagt.

Skjærtorsdag inntraff ny naturkatastrofe, og langfredag henslepte Tuppa
ledige stunder med å tute på kammerset. Påskeaften holdt vi råd, og
kirkegangen første påskedag artet sig nærmest som utrykking av
brandkorpset.

Torsdag tok faderen tross helligdagen sin vanlige mosjon ved
huggestabben i kjelleren.

Vi satt ennå ved frokostbordet da vi hørte ham i kjøkkentrappen. Ingen
gangart kan være mere uttryksfull enn overlærerens, og familien spisset
øre. Men da han viste sig i døren, overtraff han de verste anelser. Jeg
er overbevist om skjegg og hår realiter reiser sig på ham i slike
øieblikk.

Du har atter tatt en katt i huset, Anna — skrek han. — En kattefamilie,
nekt det ikke!

En familie! ropte mor, hva er det du våger si, aldri i verden!

Syv stykker, brølte han. Syv. Det vrimler.

Gud, ropte mor. Har han fått onger!

Det bar ner i kjelleren med hele forsamlingen.Borte ved koksbingen lå
katta, blinde kryp kreket allesteds.

Det var såvidt jeg ikke tro på dem, hveste faderen. Du legger dem
øieblikkelig i en sekk og kaster dem i fossen, Kåre. Det blir min død,
Anna, og du vet det, og det er din hensikt å drepe mig, nekt ikke, jeg
tar børnene til vidne!

Jeg vil ikke myrde nogen, men du vil myrde syv levende vesner, skrek
mor. Og jeg ante ikke, det var en kjætte, hun sa, det var en han og når
hun skulde flytte fra byen og katten blev hjemløs. Jeg har vel et
hjerte.

Jeg har også et hjerte, et hjerte med feil i! Finn en sekk, røt far, ta
hit en kokssekk!

Jeg sløifer resten.

Resultat: den gamle katta undgikk døden. Hun blev satt på gaten og
holder jammerkonsert rundt huset døgnet rundt. Laffen assistert av
Lillegutt drog sekken på kjelke til elven i skumringen. Mutteren gikk
tilsengs. Faderen drog på langtur og spiste middagsmaten tilkvelds.
Ongene og jeg så på hopprenn og Laffen tok tredje.

Langfredag tilbragte jeg hos en kamerat.Påskeaften malte Skrapkaka egg,
faderens gjorde hun brannete som e skogkatte. Han bemerket ikke
straffutmålingen, men spiste mat såvelsom egg i ophøiet taushet. Mor
luktet av nafta. Efter kveldsmaten gikk hun inn til ham på kontoret. I
stuen drog vi op grammofonen, og aftenen forløp.

Da jeg hadde lagt mig kom Tuppa inn til mig. Hun satte sig på
sengkanten og gråt en halv time eller så.

I motsetning til mannfolk flest greier jeg fint å se kvinner felle
tårer. Jeg er opfødt med det. Og jeg misunner det annet kjønn denne
evne til å flyte over. De anlegger ikke kunstige demninger, som må
utholde overtrykk og flom. De gir sinne og sorg fra sig som vann og
blir goe og tørlagte.

Da hun hadde snufset ferdig holdt vi råd.

Det er jo meget, som taler for. Og Tuppas arrangement er selvfølgelig
mest praktisk. Mor flytter til Oslo med Skrapkaka og tvillingene. Tuppa
blir på ... berg og styrer huset for far og guttene. Sjøl vet hvad de
skal leve av. Mor kan ta pensjonærer, sier Tuppa. Og jeg må
selvfølgelig betale for mig hos hennesom her. Men skal mor selv lage
maten betviler jeg andre enn hennes eget avkom vil spise den.

Vi må selvfølgelig finne oss i å ha skilte foreldre vi som alle andre.

Til slutt fremsatte jeg min hovedinnvending. Sett at de gifter sig
igjen.

Jeg trodde ikke Tuppa var fullt så naiv.

Hun sa blandt annet at de var gamle.

Jeg kunde fortalt henne, Livs mor står i og danser på Bristol.

Far er over femti, sa Tuppa.

Jeg kunde anført, Livs far også nærmer sig de såkalte støvets år.

Men jeg foretrakk å holde Liv utenfor. Jeg bad henne bare se sig om.

Jeg måtte forresten innrømme at mor med sine åreknuter og det ene med
det andre er mindre spennende. Men at faderen kan føre hvilkensomhelst
lærerinne til alteret på første vink betviler jeg ikke. Og det måtte
Tuppa medgi. På den annen side er jo Tuppa på stedet og kan ta affære.
—

Hvorfor vi skal pokkes til kirkegang første påskedag er dunkelt. Men
det er de i alfallenig om, de gamle, og la det være grunn nok.

Så lenge jeg kan minnes, har vi vært for sent ute. Men i år var ikke
den samlede avmarsj tvingende nødvendig.

Faderen i floss startet fem minutter før oss andre, fulgt i hælene av
tvillingene. Laffen avgikk tre minutter senere i springmarsj. Skrapkaka
måtte skifte strømper i siste sekund, hullet satt for høit. Mor fikk
sting og måtte sitte før hun kunde gå. Tuppa lette efter fler
salmebøker.

Med mor under armen stormet vi kirkebakken. Men det var flusst med
plass. For sola skinte, og det var fint skareføre.

Jeg så på dem da vi sang påskemorgen slukker sorgen til evig tid.
Mutteren satt med store tomme øier; intet var henne fjernere enn enhver
opstandelse. Faderen sang med innbitt gudsfrykt — han har ennå et Pauli
ord eller to usagt.

La dem skilles i Asmodæi navn!

Efter kirkegangen vilde moderen gå tur med sin førstefødte.

I sakte marsj bar det ut over mot værket.Hun vilde fortelle mig hun en
gang hadde trodd, hun skulde bli til noget. Men hennes personlighet er
blitt knust i ekteskapet. Faderen har aldri forstått henne. Nå er hun
en skygge, en uttrådt sko, et vrak av sitt egentlige jeg. For lenge
siden skulde hun forlangt skilsmisse. Før Laffen kom til verden visste
hun alt hun aldri kunde bli lykkelig. Men hun hadde lidd i stillhet til
idag. (Mutter, Mutter!!) Nå orker hun ikke mer. Nå vil hun redde
restene. Barna hennes fikk slå krets om henne og gjøre deres moders
siste leveår levelige.

Kjære mor, din historie er ikke ny for andre enn dig selv! Det er et
pensum, jeg kan på fingrene.

Men selvfølgelig kan det ennå bli aktuelt, hvis Tuppa og jeg bestemmer
oss for det.

*

Ubegripelig. Tro det eller ikke — ad libitum eventuelle leser! Da jeg
hadde sett det siste av Tuppas mismodige opstopper på stasjonen drog
jeg ryggsekken min gjennem hele toget. Jeg måtte forsikre mig om at en
viss dame ikke satt i en av kupeene.I et øieblikk av momentan
sinnsforvirring — tok han ikke sitt liv, men lette efter Liv fra Moss
på Drammensbanen.

*

Hun er sunket i jora. Hun om det.

Det er blanke dager. Tørt på Karl Johan; men på andre siden Akerselva
går slapset til midt på leggen.

Jeg stakk opom Sigurd igår, de er tre på hybelen i Østerdalsgaten og
trakterte med sukker på margarinen tilkvelds.

Våren leter på bondegutten her i Sodoma, den ene karen hostet stygt, og
Sigurd ventet på sending fra gården, pratet om vårbær ku og
kjernemjølkskake og sudde på pipa og var i kjeglehjørnet.

Jeg ruslet hjem i nymåne på grønt bakteppe, tenkte på Wildenvey som har
hatt drømmer „om taarne, om slot og palads“ til ære for denne byen. Men
dengangen het den Kristiania, og de gamle diktere sang på avleggs
riksmål om „begravede bække“ — om „svundne grøfter, med syre og
løvetand“. Jeg har selv den ære å bebo Olaf Bulls besungnePilestrede,
og igår var det sgu stor opstandelse på bekkene.

Oschlo — det er maschinen, som schlepper dampen det og fanken til by å
losjere i når det blir vår.

*

Lørdag kveld hadde jeg gått pokkerivold hadde det ikke vært for Tore.
Det skal jeg ikke glemme ham så snart, gutt.

Gikk på kino.

Liv og fyren kom midt i; passerte og satte sig to benker foran. Javel.

De satt tett ihop.

Han er oplagt smukken, imperatortype fra forretningsstrøket, lev livet
leende.

Det var kyssefilm — ti meter kyss, femten meter, evighetskyss, som
mørket opslukte.

John Gilbert og han fyren av samme fabrikat. Det er slike de ikke
motstår. Det er forførere, de vil ha, lang utdannelse i faget, så er en
på den sikre siden.

Jeg satt der jammen ikke lenger.

Utenfor traff jeg en av gutta, bydde på en krukke, vi gikk i
Østerskjelleren. Drakk toflasker portvin, fikk op farten, pratet
liderlig, blev passelig pussa og drog ut på rypejakt.

Han var kjent i terrænget, og vi traff to damer av yngre årgang på
hjørnet av Rosenkrantzgaten.

Jeg hadde fem kroner, vi blev enig om å spleise og plystre middagen
resten av uka.

Bydde damene på et glass og bestemte oss for kafé i Sjøgaten.

Så langt har jeg vært før næsten da — efter ballet hos Hanen. Fikk
kjøre hjem med Drammensveipike i privatbil, hun kysset passelig
kraftig, men ved haveporten adjø og takk for idag. Da gav jeg alle
fiskeblodsjenter døden, og fikk følge med et nummer nerover Karl Johan.
Jeg hadde vin på hybelen og skulde hente flasken, mens hun ventet. Vi
skulde gå hjem til damen.

Men i trappen kom jeg på andre tanker; jeg bor i fjerde. Og gikk ner
igjen og kvitterte piken med kontanter.

Nu lørdagskvelden hadde jeg ingen tanker, det gikk for fulle seil,
piken var søt, hun, og ikke verst ulik en viss person.

Hun og jeg gikk fra kaféen før de andreto. Men på Tordenskiolds plass
tørnet vi på Tore. Jeg vilde slåss, og damen skrek og hjalp til; men en
purk viste sig i omegnen, og Tore huket mig og drog avgårde med mig.

Han fulgte mig til topps og jeg køiet i fulle klær.

Han mælte ikke mange ordene, men søndagsmorgen fant jeg en seddel på
bordet. Manuduktøren spør efter dig, vil du klatte dig vekk på tøis,
gutt! Han tror, han skal drive dig til laud. Din venn Tore.

Ja Tore det er venn, gutt.

Og midt i uken fikk jeg brevet fra Liv.

Åssen hadde det sett ut for mig uten Tore?

*

Kjære Kåre, jeg flyttet igår. Jeg bor på Misjonshotellet nummer 48 mot
gården. Jeg må snakke med dig. Gå bent op. Jeg er på værelset hele
dagen. Liv.

*

Dus igjen. Dus for bestandig.

Hun var ikke alene, da jeg kom. Tolvårs broder satt der inne.Hun sa,
han måtte gå og gav ham 25 øre for å gå. Det er ikke sikkert det blir
av, det er ikke sikkert for om det står i avisen. Jeg skal snakke med
ham, sa hun, bare ikke gråt. Og hun kysset broren.

Jeg gikk bort til vinduet og sundet mig.

Men den som gråt, var hun.

Jeg må medgi det er forskjell på kvinnetårer.

Men jeg stod der jeg stod. Jeg har god hukommelse. Det var ikke så
lenge siden lørdagen på kinoen.

Dessuten begråt hun muligens et tap. Det slo til.

Hun fortalte. Værelsedamen Svensen var hovedpersonen. I sit overmot
hadde hun skaffet Liv plassen hos agenten. Men påkjenningen blev for
sterk. Hun hadde også sett „Kvinnebedåreren“ på kino om lørdag. Om
kvelden hadde hun dokumentert sine fordringer på vedkommende og vist
Liv svart på hvitt for agentens lidenskap.

Syv kjærlighetsbrever hadde Liv lest. Glødende, sa hun og hulket i
bordteppet.

Hun hadde gått fra posten uten videre.Jeg måtte hjelpe henne til ny
post.

Jeg måtte råde henne.

Dessuten hadde det stått i avisen, at faren hennes skulde inngå
ekteskap med den nye.

Kunde ikke jeg gå op og snakke med faren på privathotellet? Ialfall
kunde jeg følge henne og vente på henne, mens hun snakket.

Hun stolte ikke på andre enn mig i hele verden. Astri var ikke lenger
hennes beste veninde. Det var jeg.

Jeg holdt mig sålenge jeg stod med ryggen til.

Det fornærmelige i denne tilnærmelsen var fullstendig klart for mig.
Tildels ydmygende.

Jeg gjorde som Tore vilde gjort. Jeg sa, jeg selvfølgelig stod til
tjeneste med bistand, når det gjaldt en hjelpeløs kvinne. Jeg rådet
henne til å søke den gamle posten i broderiforretningen. Hvis hun ikke
kunde flytte til moren.

Hjem!! ropte hun. Mor er på Gjeilo med den andre. I morgen kommer hun.
Jeg har ikke no hjem.

Altså broderiforretningen og ny hybel.

Hun beskyldte mig for å være kald og hard.Det blev for meget for mig.

Jeg snudde mig for å si henne sannheter, som jeg skulde bannet på ikke
fantes i skolten min. Det kom for mig jeg hadde vært i helvete for
hennes skyld i minst seks uker.

Da fikk jeg se ansiktet hennes.

Det er ikke mer om det.

Jeg fikk henne i armene mine og kysset henne, og hun var salt som
forrige gang, men hun gav mig ingen fik.

Og da jeg spurte, om agenten hadde kysset henne sa hun ja, og det ga
jeg fanen.

*

Jeg hadde ennu noen kroner, nærmere bestemt tre.

Det stod noen lyserøe roser på lange stilker i et vindu. Det fikk bli
dem.

Da turen kom til mig i butikken kostet de to kroner stykket. To kr. pr.
stykk. Javel. All right. Et øieblikk.

Jeg gikk ut på gaten igjen og stod en stund og overveiet.

En rose.En hotellgutt, som kommer op på nummer 48 med een rose.

Kanskje latterlig. Eller kanskje det motsatte.

En rose med et dikt for eksempel. Jeg dikter ikke, men det gjør andre.

Å rosene kommer i all sin prakt, men elskede når kommer du?

Din Kåre Wildenvey.

Roser i flertall; utelukket.

Jeg dirrer kun som strengen der av din finger røres, jeg er det fjerne
ekko som av din stemme høres! Du er det fine øre, hvorom sig lokken
kruser, jeg er den hule konka som synger og som suser.

Av en, som har elsket. Av en gammel dikter, du aldri har hørt om, Liv.
Overlærerens yndlingspoet.

Jeg kjøpte rosen og sendte den op med hotellgutten uten et ord.

Om natten sov jeg ikke for den jevlige tanke hun kunde tro, den var fra
agenten.

*Jeg har opført mig som en nedlagt sardin. Men ikke uten lang og
grundig overveielse.

For eksempel: var det mer sinnsvakt av Liv å be mig gå til hr. V. på
privathotellet enn det var av kongsdatteren i gamle Asbjørnsen å anmode
gutter om å få henne til å le — for siden å skjære remmer av huden på
dem når det ikke lyktes?

Tvertimot. Liv har ikke lovet mig noe helt eller halvt kongerike til
takk; hun gav mig ikke anledning til å utstøte det famøse: den Dank,
Dame, begehr ich nicht. Hun sa bare: Kan du ikke gå op og snakke med
far på privathotellet?

Hun var fortvilet, og hennes fortvilelse gjorde mig desperat, og jeg
gjorde en uhørt ting.

På grunn av mine synlige legemskrefter kastet han mig ikke ut over
trappa.

Jeg gikk til hotellet kl. 4,20 torsdag.

Jeg beregnet å ta ham under middagsluren. Gamle departemangsfolk legger
sig hen når de har spist, enten de er forelsket eller ikke, forlovet
eller ikke.Det var en eldre herre med hornbriller. Brillene satte han
på sig da jeg uanmeldt steg over dørstokken.

Jeg gikk bent på saken. Jeg sa, mitt navn er student P., og at jeg var
hans datter Livs kamerat. Jeg kom for å be ham sløife det forestående
giftermål for Livs skyld.

Han viste mig døren.

Jeg sa jeg så døren like tydelig som han. De er gammel, sa jeg. De har
kanskje en ti femten år, flott sagt, å være sprek i. De kan anvende dem
til å gjøre det levelig for Deres datter.

Han kalte mig en pøbel og rev brillene av ansiktet. Han sa, jeg blandet
mig i saker, som ikke kom mig ved.

De gamles dumheter vedkommer oss i høieste grad, sa jeg. Skal det
gjøres dumheter er det vi, som skal gjøre dem. Det er vår rett. Våre
foreldre har hatt sin sjans, det er begrepsforvirring å tro noen kan
begynne på igjen når de har gjort fra sig.

Jeg kunde selvfølgelig sagt andre mer treffende ting, men han ringte på
det elektriske og larmet så ubehersket muntlig at jeg sattehatten på
hodet og gikk før tjenerskapet innfant sig, for å undgå skandale.

Jeg tviler på jeg gjorde Liv noen tjeneste.

Men jeg gjorde som hun bad mig.

*

Rosen og hun er flyttet.

Den første stod i vann på den nye hybelen.

Liv selv satt på en pinnestol og galgenhumøret på.

Hun hadde snakket med faren kvelden før.

Han hadde beskyldt henne for å være forlovet med mig.

Han kunde tydeligvis i sin nuværende tilstand ikke tenke sig folk av
motsatt kjønn som kamerater.

Det hadde hun sagt ham med rene ord.

Hans beslutning er urokkelig. Han vil by lykken og en dame fra Drøbak
hånden den 4de mai i garnisonskirken.

Men nå er jeg rått ferdig med alt ihop, sa Liv. Nå visste hun hvad
mannfolk er for noe. Og like godt først som sist, sa hun — nå er jeg
kurert for evig.Hun bruker ikke lebestift mer. Hun var blek allesteds,
på munnen også.

Jeg satt på den andre pinnestolen.

Det er et pikekammers i Storgaten hun bor i. Utsikt rød murvegg.

Hun har fått arbeide på advokatkontor. Gammel venn av faren. Så han har
ikke levd komplett forgjeves.

Hun tok mig i hånden, da jeg kom og da jeg gikk. Hun klemte mig realt i
hånden for rosen.

Jeg er likegla, men det er verst for ongene og verst for Per, som er
tolv år, sa hun.

Men jeg vet bedre. Det er henne det er verst for.

Moren herjer for a få henne hjem igjen. Men Liv har ben i den vesle
nesen. Hun bor på pikekammers, og jeg vilde sett middagsmaten, hun
spiser. Jeg mistenker kaffe og bløtkokt egg på automaten.

*

Rikstelefon til vertinnen fra Tuppa.

Far har fått slag på skolen.

*Han er død.

Jeg er ikke medisiner.

Jeg nekter det ikke, jeg tålte ikke den fryktelige stillheten som fylte
kontoret hans som i en isørken.

Jeg greide ikke å sitte som mor og se på kroppen som lå utstrakt og
flat på sofaen hans.

Jeg holdt mig i stuen hos Tuppa og ongene den første dagen.

Men om natten stod jeg op og gikk inn til ham.

Lampen på skrivebordet brant. Stilebunken lå på trekkpapiret.
Røkejakken hans hang over stolen. Vinduet var åpent. Fossen durte som
før.

Jeg tvang mig til å sitte hos ham.

Om en stund var det ikke tvang lenger.

Det var lissom jeg ikke hadde sett ansiktet hans før.

Vi vilde ikke det, han vilde. Disiplin og flid og orden og kunnskaper.
Vi brydde oss ikke om det han brydde sig om. De gamle grekerne og en
ukrenkelig statsforfatning og et lovlydig borgerskap og en statens Gud
og Beethoven.Han har vært bannsatt ensom.

Sist skjærtorsdag spurte han mig om jeg vilde bli med op i marken. På
langtur. Jeg undslo mig. Jeg hadde viktigere ting fore. Jeg skulde på
hopprenn.

Jeg har støtt undslått mig i det siste. Nå er det ikke nødvendig
lenger.

Jeg har ofte tenkt, jeg skulde bli kjent med ham. Men jeg hadde tiden
for mig. Jeg visste, han hadde hjertefeil. Men jeg trodde ikke det
hastet lel.

Det er ikke no tess å be en død om tilgivelse.

Men gikk det som du trodde, så hørte du mig kanskje likevel, far, den
natten.

*

Tuppa har oftest vært glaest i ham. Så det er rimelig, hun gråter.

Jeg sørger av den motsatte grunn. Men nå greier jeg mindre å trøste
mor.

Den dagen, de la ham i kisten trodde jeg hun skulde miste forstanden.

Hun la sig over låkket og vilde ikke la dem bære ham ut.Tuppa og jeg
har byttet på å våke hos henne.

Hun har aldri elsket andre enn ham. Det har bare vært misforståelser
alt i hop.

Det er de første årene, da Tuppa og jeg var knøttsmå, hun snakker om.
De andre tyve teller ikke.

Det kunde hun kommet på før.

Hun vil bli boende på ... berg. Hos graven.

Livet er ubetinget latterlig hvis det ikke var så forbannet sørgelig.

Da Tuppa fulgte mig på stasjonen sa hun: Vi slapp å la dem skille sig,
Kåre.

Ja det besørget en kraftigere kar.

*

Det er blitt blåveis. Ikke på torvet, i skauen.

Vi går tur om eftermiddagen. Liv piller og piller og har dem i
lommetørklæet og bærer dem med sig i knytte.

Jeg har snakket med henne om far. Når hun sier: jeg liker ham, jeg,
syns jeg hun et øieblikk opretter det uoprettelige.En dag foreslo hun
vi skulde sende blåveis til moderen. Vi la dem i en eske. Hun skrev fra
Kåre og hans veninde på kortet. Men siden rev hun istykker kortet og
sa, jeg kunde skrive selv fra mig selv.

Om søndagen spiser hun hos moren. Gjør det for Pers skyld. De andre er
mindreårige og har ikke vondt av ugreien. Per vil flytte på hybelen til
Liv, han. Hun har lovt å ta ham når hun blir gift.

*

Jeg har ikke tid å gå på universitetet lenger. Jeg får henge i og tenke
på eksamen om et år. En forelesning i ny og ne blir for kostbart.

Jeg ser ikke andre av gutta enn Tore. Men Sigurd stakk opom med lefser
en kveld. Han syntes jeg trengte fôr. Men jeg har aldri vært i bedre
form. Og magerheten har jeg efter far, og den skal ingen få ifra mig.

Manuduktøren lover skaffe mig sorenskriver får jeg laud. Han er byens
første, så kanskje greier han jobben.

Ett år til eksamen.Ett år edsvoren.

Sakfører ett år.

Advokaturen.

Ett år til; da er vel gjelden kvittet.

Det blir fire.

De skulde satt mig i snekkerlære, så hadde jeg vært min egen mann og
kunde tatt Per i huset og hatt møblene gratis.

*

Den 3dje mai om morgnen fikk jeg brev.

Liv ber jeg skal bli med henne i Garnisonskirken. Hun vil se på
vielsen. Hun fikk ikke til å si det, skriver hun.

Jeg telefonerte til henne på advokatkontoret og sa, hun skulde la bli.

Du vil altså ikke, sa hun.

Men hvorfor skulde hun plage sig i utrengsmål?

Jeg kan gå alene når du er så kulten, sa hun.

Vi avtalte å møtes på festningen kl. 4.50.

*

Hun satt bak ryggen min. Jeg tror ikke, faren så henne.Det var fullt
med folk i kirken. Mange gjester også. Drøbakdamens familie. Hun har
ikke vært gift før. Bryllup på Ciro.

Det er henne som vil ha kirkelig vielse, sa Liv.

Vilde dekke faren.

Det gikk som jeg tenkte. Hun greide det ikke. Hun datt isammen og hadde
hodet under armen min.

Det kom på henne da presten spurte om han vilde ha henne som hos ham
står til ektehustru.

Da knakk hun.

Og jeg kjente, det blev verre med henne da han spurte om han vilde bli
fast i onde og gode dager til døden skilte dem.

Ja, sa faren høit som skulde det være første gang.

Jeg syntes pinedø så synd på Liv at jeg kjente det i magen.

Jeg fikk henne ut før det var slutt.

Der ser du, sa jeg, du klarte det ikke.

Vi gikk op på bastionen og satt på en benk til det gav sig med henne.

Fjorden lå smul og blank.Jeg kunde gå på sjøen var det ikke for Per, sa
hun. Dessforuten sa hun takk da Kåre.

Hun satt i armen min, og da lommetørklæet hennes var brukt op, fikk hun
låne mitt.

Det var ennå vått om kvelden. Når jeg la det over ansiktet mitt luktet
det Liv.

Vi gikk på kino, og jeg kjøpte konfekt til henne. Før vi skiltes sa
hun: Du kan være gla du som har en død far.

Jeg hadde tenkt det sjel. I kirken. Døden er fin mot det.

*

I en uke hørte jeg ikke noe fra henne og så henne ikke.

Jeg tenkte, jeg skulde la henne i fred. Men ansiktet hennes vilde ikke
ut av romerretten, det kom frem på det ene bladet og på det næste når
jeg leste. Og jeg blev nødt for å kaste boka og telefonere.

Da fikk jeg høre hun hadde ikke vært på advokatkontoret på tre dager.

Hun lå vel død på hybelen. Når en har sett lik har en fått fælske i
sig.Jeg satt på trikken og syntes jeg så de døde tennene hennes. Jeg
blev råtten i knærne opfor trappen. Døren hennes var ikke låst.

Ved sengen hennes satt Per og dryppet dråper. Liv var rød som en rose.
Jeg blev svingende gla, men siden skjønte jeg det var feberen. Hun var
ikke fra sig, men hun pratet som skulde hun være litt pussa. Og midt i
praten lukket hun øinene og sovnet skvær av.

Jeg tenkte du kom, sa hun, jeg har bare ventet. Men imorgen går jeg på
kontoret. Nå er jeg bra, sa hun, jeg skal bare sove litt.

Hun hadde tørklæ om halsen, det randete tørklæet hun brukte den dagen
vi satt under grana i Nordmarken. Det var halsesyke, hun hadde. Det var
sterke hostedråper Per talte op i skjeen.

Rett som det var reiste hun sig overende i sengen og la armen om halsen
på broren og hvisket til ham.

Han slet sig løs og så bort på mig. Hun vil ikke jeg skal si det til
nogen, sa han.

Jeg fikk tak i hånden hennes. Den var heit som en glo.Per måtte gå. Ved
døren stanste han.

Jeg sier det lel, sa han, jeg sier det å du sier.

Da blev hun fra sig, rev i laknet og skrek navnet hans og at hun vilde
aldri se ham mer.

Gutten stakk i å pipe, og jeg måtte gå imellem. Jeg sa jeg skulde greie
op med vertinnen, jeg skulde få tak i brus til henne for tørsten, det
var bedre, han holdt kjeft. Jeg fulgte ham ut på gangen og sa, jeg
skulde sitte til han hadde spist middag og lest leksene. Han trodde,
hun skulde dø han stakkar.

Da jeg kom inn igjen glante hun så stort og blankt, at jeg blev fælen,
gutt.

Fikk du Per til å love, spurte hun.

Ja, sa jeg.

Jeg vil ikke hjem, jeg vil ikke hjem, ikke om hun drar mig med fire
hester, jeg så dem inne i en bil den dagen, jeg blev syk, hun satt og
lo.

Men dermed snudde hun ryggen frem og jeg hørte, hun lå og sa mor, mor,
mor neri puten, og aldri sluttet det.

Jeg tok bort på ryggen hennes, og skjorten hennes var brennvarm, den
også.Vi må ringe efter doktor, sa jeg, det her går ikke, jeg skal ringe
til Snikens far, han er helt fin.

Gå med dig, skrek hun, jeg vil ingen doktor ha, jeg er bra, jeg kan stå
op, bare gå med dig!

Det stod vannmugge og glass på en stol ved sengen, og jeg skjenket i
glasset. Hun drakk, men det var snøtt hun kunde synke den vesle
slurken.

Nå sovnet hun igjen.

Jeg stod og så på henne.

Jeg tar henne med mig, tenkte jeg; bærer henne ner i en bil, tenkte
jeg. Men det var mer som en flyvetanke, som bare fór igjennem mig og
blev vekk.

En gang åpnet hun øinene.

Uff jeg trodde du hadde gått, sa hun og lukket dem igjen. Pupillene
hennes var digre, og det skinte så snodig i dem.

Hun ser ut som hun smiler når hun sover, de to små tennene syns.

Hun våknet og la armene bakom nakken. Jeg spurte, om hun var sulten?

Hun var tørst. Jeg kunde være så snild og be fruen om friskt vann.Fruen
brukte komme inn til henne med maten selv. Hun var visst redd det var
smittsom syke.

Jeg må stå op imorgen, ellers så sender hun mig gjerne på sykehus, sa
Liv.

Jeg gikk efter vann.

I kjøkkenet stod det en brusig dame foran komfyren. Hun målte mig op
ner.

De er kanskje en bror, De også, spurte hun.

Svar hadde hun ikke bruk for. Hun gav ifra sig stim omkapp med
suppegryten. Hun hadde ikke tenkt oprette hospital her i gården, hun
skulde ikke ha noget rek av brødre i alle aldre, hun hadde ikke tid å
fly og varte op losjerende, hun var vant til skikkelige leieboere, unge
piker som ikke vilde bo hjemme skulde hun ha sig frabedt, det var
mannen, som hadde tatt imot frøken V., fraskilte foreldre og all ting,
det skulde bli slutt på dette her, og hun hadde tatt skritt.

Jeg lot springen renne til vannet blev kaldt, fylte muggen og gikk.

Utenfor Livs dør fikk jeg høre en mannsrøst inneifra. Jeg hadde hørt
den før, men var ikke kar for å ta den i farten.Det var faren.

Hybelbeboerens vertinne hadde telefonert efter ham.

Liv lå som fastgrodd i sengen. Armene hadde hun gjemt under teppet.
Tennene hadde hun pint inn.

Men hun så på mig.

Om jeg blir gammel som Abraham — det blikket skal følge mig til jeg
kommer i krukke.

Mannen snudde sig.

Student P. sa han. Vi har den ære.

Jeg satte muggen ifra mig og stilte mig ved vinduet.

Han spurte Liv, om hun ønsket samtalen skulde fortsette i mitt nærvær.

Kåre vet mye mer om mig enn du, sa den slørete røsten hennes.

Jeg skal altså hilse dig kjærlig fra min kone. Du er hjertelig
velkommen hjem, Liv, sa han.

Han hadde en ny røst. Jeg vedder han var temmelig lavbent.

Min kone er et godt menneske, et hjertemenneske. Hun vil pleie dig som
en — som en eldre veninde. Hun er dessuten et hjemmemenneske.Ogsåvidere
om konen.

Jeg så bort på Liv. Hun hadde åpnet leppene og lukket øinene.

Hvad mig selv angår lenges jeg inderlig efter mine barn.

Hyssj, sa Liv.

Han spurte om hun ikke trodde ham? Om hun ikke lenger husket turene
deres? Om hun ikke husket, han leste tysk med henne?

At du gidder, sa Liv med lukkete øier.

Han spurte om hun vilde trasse?

Ja, sa Liv. Nå så hun op. Han blev ikke lite rød.

Vel, sa han, klokken fem kommer jeg med bil. Du har å gjøre dig ferdig.
Enten hjem til oss eller til Ullevål. Her kan du ikke bli liggende.

Nå vendte han sig til mig.

Jeg går ut fra De støtter mig., Hr. P., sa han. Jeg går ut fra De for
øieblikket er Livs forlovede. Situasjonen krever at jeg tror det.

I anstendighetens navn.

Vi lo ikke.

Jeg bukket.

Min forlovede er fremdeles fraværende, sa jeg.Han hadde alt hatten på
hodet. Han rakte Liv hånden.

Langsomt drog hun sin frem under teppet.

Adjø far, sa hun. Det var så vidt det låt i henne.

Klokken fem, sa han og gikk.

Jeg var luft for ham.

*

Men Eyde og Birkeland har ikke drad mer kraft av lufta enn han gjorde
av mig. Vekk skulde hun, og vekk skulde jeg bære henne, om det så var
på ryggen hjem til ... berg.

Foreløbig til hybelen.

Hun falt som i en døs da han var gått.

Ikke døs heller, for hun lå og ristet og skudde hodet hit og dit som
plagdes hun av fæle drømmer.

Jeg stod over henne med vann i glasset for om hun skulde lette på
øielåkkene.

Da fôr hun i været og skrek: Bilen! Nå kommer bilen!

Nei da Liv, sa jeg, bilen kommer ikke den, ikke den bilen, aldri så
lenge jeg lever, drikk litt vann.Hun glante på mig og jeg tror ikke,
hun kjente mig med det samme.

Men hun drakk halve glasset i små vendinger og la sig ner og hørte på
mig med åpne glugger.

Jeg sa, jeg vilde hente en bil. Jeg sa, hun skulde få hybelen min.

Vil du? sa jeg.

Hun nikket.

Bare fort dig. Fort dig, fort dig, sa hun.

Da var jeg ikke sen.

Og da jeg hadde bilen utenfor porten tok jeg henne i ullteppet og la
kåpen hennes utenpå og bar henne ut gjennem gangen og ner trappen og
inn i bilen. Og det gikk så stilt at ingen levende vertinne fikk nyss i
det. For såpass har vi gått på tærne Tuppa og jeg at den kunsten kan
jeg.

På bordet lå det igjen to brev. Ett til Per med adressen i Pilestredet.
Og ett til vertinnen at Liv var drad på sykehus og tøiet skulde bli
hentet og opgjør skulde hun få pr. omgående.

*Hun lå så liten og dau i armene mine, at hadde det ikke vært for
feberheten og den vesle pusten kunde hun vært den overkjørte gutten i
Østerdalsgaten. Han leet sig ikke, han heller da Sigurd og jeg tok ham.
Men han var undskyldt han og død som en planke.

Hun sier hun fikk slik hjerteklapp da det bar utfor trappen. Men det
merket jeg ikke noe til, maskinen gikk for full speed i min egen kasse.

*

Jeg var ikke mye verdt den første natten.

Borte i sengen min lå Liv. Hun sov som en stein.

På sofaen satt jeg. Omkring lampen hadde jeg tullet aviser. Det var så
vidt jeg skymtet hodet hennes og de foldete hendene.

Frakken min hadde jeg bredd over henne, vindjakka oppå den, smokingen
oppå den. Da blev hun varm så hun sovnet.

Per stakk opom da hun var kommet i køia. Han lovte tie, vi tok ham i
ed. Og i fire døgn tidde han og holdt ord. Ikke verst for en tolvåring
å være.Vertinnen min varslet jeg samme kvelden.

Det har vært velstand mellem oss disse to årene, og jeg har trodd henne
til litt av hvert med hensyn på det fandenivoldske, men dette med Liv
tenkte jeg vilde bli vel så for mye for henne.

Hun glante stygt på mig også da jeg sa, jeg hadde en syk pike inne på
hybelen.

Jeg mener De er fra forstanden, P., satte hun i.

Jeg sa, jeg var bestemt på å ha henne der inntil videre.

En syk jente, ropte hun.

En ung dame, en kontordame, sa jeg og forklarte mig og fortalte det
nødvendigste.

Da satte hun hendene på hoftene og lo — sjøl veit hvad hun lo til.

Hun hadde aldri hørt på maken, sa hun, og det kan så være.

Nye tider, nye skikker, sa hun og det gikk jeg med på.

Hvad vilde De gjort i mitt sted, spurte jeg.

Da tok hun av sig kjøkkenhamsen og blev med inn og så på Liv og gav
henne kamferdråper og strømpe om halsen og sa:I guss nam, P., det er
bare barnet, men en dag har vi politiet her og foreldrene, det er så De
vet det. Og det blir Deres affære når De bortfører damer.

Jeg satt på sofaen og tenkte det over hele natten.

En handling er ikke straffbar når den handlende ved dens foretagelse
var sinnssyk eller bevisstløs.

Jeg var ikke sinnssyk eller bevisstløs. Altså straffbar.

Jeg var heller ikke i villfarelse med hensyn til gjenstandens verdi.

Altså straffbar.

Men jeg var en del forstyrret formedelst overhengende fare.

Altså muligens ikke straffbar efter § 44, siste linje.

For Liv var under alle omstendigheter faren overhengende med en dårlig
vits.

§ 255. Den som i hensikt derved å forskaffe sig en uberettiget vinning
rettsstridig tilegner sig en løsøregjenstand som helt eller delvis
tilhører en annen, er skyldig i underslag.§ 256. Underslag straffes med
fengsel inntil 3 år.

Eftersom foreldrene oplagt anser henne som sitt løsøre — straffbar.

Det gikk en del rundt for mig midt på natta. Jeg hadde også lest hardt
i det siste.

Liv sov.

Pusten kom så stilt. Håret hennes hadde mistet kruset. Det lå glatt som
på en onge nerefter kinnet.

I grålysningen spurte jeg henne om hun vilde elske mig. Det var ikke
mer risikabelt enn å spørre en stein. For øvrig hvisket jeg.

Men for mig selv kan jeg svare.

*

Liv hadde ikke feber da hun våknet. Hun var som et utsloknet lys.

Men hun drakk melk.

Hun vilde, jeg skulde låse henne inn da jeg gikk på manuduksjonen.

Jeg gav nøkkelen til vertinnen.

Hun så ikke på mig fra hun våknet til jeg gikk.

Jeg spurte om hun angret sig?Det er det samme hvor jeg er når jeg bare
ikke er hos noen av dem, sa hun. Og imorgen står jeg op og går hjem til
værelset mitt, sa hun.

Men hun så ikke på mig.

*

Kjære Tuppa!

Jeg er dessverre nødt for å betro mig til dig i en affære. Jeg sitter
og skriver i Uranienborg 9, da hybelen min er optatt.

Saken er den at du må få gjort moderen innlysende at hun må ta imot en
ung dame for et par ukers tid, en rekonvalesent, uten annet vederlag
enn min takknemlighet. Saken er den at Liv V. på grunn av forskjellige
omstendigheter har måttet flytte ifra sitt losji, hvor hun var utsatt
for overfall, og da hun hadde feber og ikke kunne gå selv blev hun
bragt iseng hos mig.

Behag ikke å gjøre dig nogen tanker, Tuppa.

Som du vet er hennes far nygift og hennes mor nyforlovet, så det vilde
være mindrepassende i anstendighetens navn å flytte en ung pike dit.

Jeg vet, du vil være min talsmann hos mor, hun har hittil aldri nektet
mig noget uten penger, som hun aldri har.

Du kan si dette er en livssak for mig. — Og nå hun er enke behøver hun
ikke stå tidligere op av den grunn. Liv kan hjelpe henne med å stoppe,
hun er dessuten god på piano og kjenner alle de siste schlägere.

Hun trenger luftforandring og vennlig omgang.

Det siste besørger du, Tuppa, for din bror

Kåre.

Send svaret adresse Uranienborg 9, pr. omgående. Frimerke vedlagt.

*

Igår satt hun oppe i to timer. Vertinnen hjalp henne klæ på sig. Jeg
spilte litt på mandolinen. Vertinnen hjalp henne å klæ av sig. Jeg
ligger på madrass i entreen. Men før jeg sa godnatt snakket vi
lenge.Per har ikke vist sig. Liv tror, han spekulerer på å sladre. Hun
stoler ikke lenger på Per. Faren har gitt ham en sykkel. Moren har gitt
ham nikkelur på armen. Farens kone har gitt ham ti kroner. Men morens
forlovede har gitt ham tyve.

Han vil ikke lenger flytte til Liv. Han vil bli hvor han er og
innkassere.

Jeg har ikke engang Per lenger, sa Liv. Jeg har bare, sa hun. Og sa
ikke mer.

Dennegangen mente hun ikke agenten.

*

Hun går oppe og pusler. Hun rydder og setter de to stolene anderledes.

Jeg har hentet kufferten hennes og gjort op med furien av penger, Liv
hadde til gode på kontoret.

Hun går omkring i blå kjole og små morgensko.

Når nogen banker på setter vi oss på huk om de skulde prøve se gjennem
nøkkelhullet. Vi åpner ikke for andre enn vertinnen.

Liv stekte biff på ovnsplaten igår. Vi spiste formelig middag
sammen.Hun spurte, om det var skryt jeg står 188 i hoselesten.

Hun tok børsten min og regjerte hit og dit med håret mitt og blev enig
med sig selv. Det skal være strøket bakover uten skill. All right.

Hun har fortalt om agenten. Hun sier, hun aldri hadde latt det bli
alvor. Selv om hun ikke hadde fått lese Svensens syv brev. Hun vil
aldri gifte sig med en fyr med bart, hvor stilig han var.

Jeg har ikke tenkt anlegge bust heller. Og næste år disse tider skal
jeg ikke gå i sola med lappet bukse. Det skal jeg være penn for. Ingen
skal overgå mig i brandmelding, rå overfall, brukne ben, samtaler på
trikken og siste vits. Det skal bli tokroner nok.

Hun har slikt lag med de små hendene når hun setter frem kaffekoppene
at jeg må se andre veien.

*

Kjære Kåre!

Jeg må si jeg blev temmelig paff da jeg fikk brevet ditt. Du er altså
dødsens i Liv V.Var det henne med den lyserø kjolen på Astris ball? Jeg
kan ikke huske, om hun har blå eller brune øiner, og det er temmelig
ergerlig, du kunde gjerne ha sagt fra så jeg kunde sett bedre på henne.

Det er naturligvis grusomt vanskelig for mor nå midt i sorgen; hun
sitter og øver Beethovens sonater hele dagen, men hun sier du er den
eneste av oss som ligner far, og hun vil ikke stå din lykke iveien. Det
er umulig for mig å få henne til å begripe, at Liv bare er en bekjent
av dig, så det får du selv greie op med, men jeg vil ikke ha no ansvar
om hun kaller henne sin kjære svigerdatter.

Hun må ligge på værelset med mig, for ditt værelse og kontoret er leiet
ut til barber Hansen til vi kan få nytt losji. Men jeg skal ikke spørre
om noget hvis hun ikke forteller det av sig selv. Og jeg håper hun ikke
tar sig nær av at jeg snorker litt.

Jeg har sån lyst til å gratulere dig, Kåre, men det er det jo ingen
mening i. Hun kan komme når hun vil, sier mor.

Din søster Tuppa.Hvis du synes det passer må du hilse henne voldsomt
meget fra mig.

*

I morges hendte det verste, og nå har alt vendt sig til det beste.

Jeg stod med full oppakning ferdig til start for universitetet og
straffeloven.

Jeg knakket de tre knakkene på døren, og Liv låste op.

Jeg ventet utenfor til hun med rimelighet kunde komme sig op i sengen
igjen.

Men hun satt på sengekanten klædd og i morgenkjolen.

Hun drog isammen brynene og sa:

I dag flytter jeg på Misjonshotellet og takk for alt passet, Kåre, og
ring til kontoret er du snild og si, jeg kommer imorgen. Ser du en
hybel slått op på universitetet, så si ifra, det må vel fins andre enn
denne med menneskelig vertinne.

Jeg la ifra mig bøkene og satte mig på sofaen. Jeg kjente, jeg fikk et
røkk av kardialgi; det var det salte pålegget. Dessuten sluker jeg
maten, som mor. Jeg holdt på å hive op.Du trodde kanskje jeg vilde bli
og slå mig til og bo, sa hun og lo.

Jeg så på kammen, som lå på forelesningsheftet mitt, og strømpene, som
hang på spikeren over fotografiet av fossen, og skoene, som stod i
vinduskarmen, og hatten, som lå på bordet.

Jeg tenkte på hybelen når den skulde bli naken og klædd av igjen. Når
jeg ikke trengte knakke på døren mer.

Jeg bad henne bli en dag til.

Nei for jeg kan ikke, aldeles umulig, sa hun.

Vi satt og sa ikke mer.

Det suste hardt for ørene mine, men jeg fikk reist mig og kom mig over
gulvet. Jeg vilde spørre. Men jeg fikk krampe i tungen eller lignende.

Hun stod op og stod og jeg stod; og vi blev stående. Og hun så op og
jeg så ner i ansiktet hennes. Og hun nikket. Da blev det svart for mig.

I det samme banket det på døren.

Liv datt isammen som et trekkspill og tok tak om knærne mine.Det
banket.

Vent, skrek jeg. Øieblikkelig!

En stemme sa:

Det er mig, Livs mor.

Da krøp Liv på fire bort til gardinet foran den stengte døren inn til
leiligheten bakom der klærne mine henger og pro tempore kjolene hennes
og såvidt var hun kommet sig innunder så gikk den andre døren op.

Det var en forbasket stilfull dame.

Er De student P.; Kåre P.? spurte hun stilt og satte ryggen mot låsen.

Det var mig.

Hvor er min datter?

Hun er ikke tilstede, sa jeg.

Jeg ser, sakene hennes er tilstede, sa damen. Og hun så grundig på
sengen. At ingen lå under teppet var dessverre tydelig.

Hvordan kan de vove, sa hun. Hvad er det dere to har funnet på? Hun er
vel ikke bragt på hospitalet? Hun er vel ikke død? ropte hun og satte
hanskene op i kinnene.

Fan fór i mig. Jeg renonserer på nærmere analyse. Jeg hatet kort sagt
denne smarte damen med silkelegger og rødgyllen kuttingog smokingdress
og tilbehør. En viss likhet med Liv gjorde mig også desperat.

Ikke helt, sa jeg.

Ikke helt? Er hun dødssyk? De vil vel ikke si Liv er dødssyk?

Om så var, sa jeg.

Min gud å min gud, skrek hun og hev sig på stolen og la sig ut over
bordet.

Jeg hadde nærmet mig gardinet baklengs. Jeg stod med ryggen til
gardinet og gjorde mig brei.

De er et fryktelig menneske. De er en forbryder, som ikke har
underrettet oss, gråt damen.

Hennes far har forsøkt å bemektige sig henne, sa jeg.

Hennes far.

Hun blev ildrød.

Hvad rett har han? Han som har forlatt oss? Har han vært her? Han
skulde bare vove! Har han vært her?

Ikke her, sa jeg.

Men jeg som er hennes mor! Jeg har ingenting visst! Jeg vet ingenting
før Per skal gå på skolen og kommer og sier hun erflyttet til en
student! Jeg tror dere er gale! Men sån går det når en datter forlater
sin egen mor! Sån går det. Sån straffer det sig.

Og så videre.

De har jo Deres forlovede, sa jeg.

Min forlovede?

De er uforskammet! De vover til og med å være uforskammet De som er en
gemen forfører, ropte hun og vrengte med øinene.

De tar feil, sa jeg.

Tar jeg feil? Ser jeg ikke hatten hennes og skoene hennes med mine egne
øine?

De er uforførte, sa jeg. De opholder sig simpelthen på en disponibel
hybel sammen med eierinnen.

Hård og kold, hård og kold og forherdet som alle unge. Som hele vår
tids forferdelige ungdom er det De er!

Det hadde hun rett i. Jeg var hard som bein og kald så det svei i
hårrøttene mine.

Da satte hun i å tute. Fikk frem lommetørklæet og gråt nedfor. Men
kvinnetårer som før sagt.

Jeg stod der jeg stod. Tett op til gardinet. Nogen rørte ved ankelen
min og kløp til.Nere i lommetørklæet snakket det.

Hvad visste Liv om alt hun hadde gått igjennem og lidd i et forferdelig
ekteskap? Hun som en gang kunde blitt til noget. Men hennes
personlighet var blitt tråkket på og knust. For mannen hadde aldri
forstått henne. Og hun hadde levd som en skygge, en vissen blomst, et
vrak hadde hun holdt på å bli hadde ikke miraklet skjedd og et
menneske, en mann, en venn reddet henne og vekket kvinnen i henne. Men
vi unge var uten barmhjertighet.

Jeg tenkte på de fire barna, hun har. Jeg konstaterte at kvinnen i
kvinnen pinedø må sove ualmindelig tungt og lenge.

Med foten prøvde jeg å holde Liv sjakk.

Og jeg har rett til mine barn, for det var han som vilde skilsmissen.
Det var han, som gikk først, det er hos mig barna skal være. Liv også,
Liv også! Jeg vil vite hvor hun er, jeg vil ha henne med mig hjem, jeg
har bil, jeg rikker mig ikke herfra før jeg får mitt barn med mig hjem.
Hvor er Liv?

Forhenget brast. Gardinet fór frem for en storm, for Liv i morgenkjole
med ansikt somen tomat, med ildsprutende øine og små blå skor på bena.

Her er jeg, sa Liv.

Moren blev til en støtte. Hun gav ikke lyd.

Værsegod og si hvad du vil mig, sa Liv.

Moren stirret. Hun gapte litt. Jeg så Livs tenner med gullplomber i.

Og nu skjedde det.

Liv stakk hånden sin i min og klemte til og gav på å klemme mig i
hånden.

Hvad er det du vil? spurte hun.

Hvad jeg vil? Har du morgenkjole på? Å gud. Å gud.

Og damen reiste sig og drog skjørtet ner over knærne.

Det hadde jeg aldri trodd om dig, Liv, sa hun.

Nei og fikk du vite det vilde du tro det ennå mindre, sa Liv. Pudderet
er rent nerover og du er blank på nesen.

Jeg innrømmer at Liv kunde latt bli å si dette.

Damen tok efter vesken med speilet og dåsen, men det skal sies til
hennes ære athun slapp den igjen og på ingen måte pudret sig og gjorde
sig istand før hun sa noget.

Hun blev tvertimot ved med å se ut som en kvinne mellem 40 og 50, som
har grått og utlevert sig. Nærmere bestemt moderlig.

Hun la ifra sig vesken, støttet sig mot bordet, så på Liv og så på mig
og så på Liv.

Liv, sa hun, student P. Skal dere gifte dere?

Da fór det som en syklon over Liv. Hun svaiet og dreide sig og bøide
sig — forskjellige lyd kom over leppene før hun rettet sig op. Da sa
hun:

Nei. Vi skal ikke gifte oss, for vi vil aldri skilles.

Dermed snudde hun ryggen til moren og verden, hoppet op og slo armene
om halsen min og —

Og så videre.

*

Hun tok ordet fra mig.

Jeg er ferdig.

Liv for livet.

Eller omvendt.

Punktum.

*

